P R E S S E M E D D E L E L S E

**Kurerfirma udnævnt til en af verdens allerbedste arbejdspladser**

**Top Employers Institute i Holland har udnævnt DHL Express til at være en arbejdsplads i verdensklasse. Dermed høster det internationale kurerfirma nu frugterne af en utrættelig indsats med at videreuddanne medarbejdere og anerkende deres indsats. Og lederne? De giver gerne pizza eller laver middag for medarbejderne.**

**27. april 2015:** ”Vi er glade for at modtage denne anerkendelse fra Top Employers Institute. Den understreger vores stræben efter at skabe medarbejderforhold i særklasse. Som verdens mest internationale virksomhed med over 80.000 medarbejdere i 220 lande og områder over hele verden, har vi investeret betydelige ressourcer i at motivere vores globale arbejdsstyrke. Det drejer sig eksempelvis om særlige uger, hvor vi udviser ekstra påskønnelse af vores medarbejdere samt om vores prisvindende uddannelse til at blive Certified International Specialist. Dertil kommer vores interne kåring af årets medarbejder for at anerkende dem, der har været allerbedst til at skabe en vinderkultur i DHL Express og som også har været med til at vinde denne pris,” siger Ken Allen, der er CEO for det internationale kurerfirma.

Som ethvert andet firma der lever af at levere en serviceydelse, er DHL Express afhængig af, at kunderne får en god oplevelse uanset, hvem de taler med. Kundernes samlede oplevelse af en servicevirksomhed vil nemlig altid være baseret på den interaktion, der er mellem kunden og den enkelte repræsentant fra virksomheden. Derfor har DHL Express gjort op med HR som en traditionel tilbagetrukket back-office funktion for i stedet at være helt fremme og præge udviklingen af medarbejderne i det daglige.

**Direktøren disker op med middag**

”Det er nemt at tale om at man skal være anerkendende som leder eller kollega, men det er noget andet at gøre det. Vi har skabt et rum, hvor det føles naturligt at give og modtage ros og anerkendelse. Derudover er lederne meget opmærksomme på at påskønne medarbejdernes indsats på andre måder. Afhængig af hvor man er i verden, kan DHL’s ledere finde på at lave middag for medarbejderne eller give pizza en aften. Vi vil i det hele taget gerne løfte os udover det stive og formelle til at gøre tingene på en helt anden og imødekommende måde,” siger Pia Baagø Skat-Rørdam, der er HR-direktør for DHL Express i Danmark.

Udover at blive udnævnt som en af de bedste arbejdspladser i verdenen, er der også sket nogle helt konkrete forbedringer. De seneste tre år er medarbejdernes engagement vokset med 11 procentpoint og med 10 procentpoint i forhold til at engagere sig i at yde god kundeservice. Og det er noget alle kan gøre efter, mener HR-direktøren.

”Jo mere man som medarbejder føler sig set, hørt og anerkendt, jo mere motiveret bliver man. Det samme gælder, når alle er fuldstændig klar over, hvilken vigtig rolle de lige præcis spiller i hele organisationen. På den måde er det egentlig ret banalt, men det kræver et langsigtet fokus og en systematisk tilgang hver dag for at opnå resultaterne,” siger Pia Baagø Skat-Rørdam.

**For yderligere oplysninger, kontakt venligst:**

Pia Baagø Skat-Rørdam, HR direktør i DHL Express på telefon: 72 39 75 00.

Evt. billeder kan findes her: <http://www.mynewsdesk.com/dk/dhl-danmark/latest_media>

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 325.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”.

DHL er en del af Deutsche Post DHL Group. Den realiserede omsætning var i 2014 på mere end 56 milliarder euro.